C 214/130
HR
Službeni list Europske unije
16.6.2023.
četvrtak, 19. siječnja 2023.
52. pozdravlja usredotočenost EIB-a na strategiju digitalizacije i upravljanje rizicima u području informacijske sigurnosti i kibersigurnost te donošenje strategije Grupe EIB-a za ambicije u digitalnoj domeni u svibnju 2021.; podsjeća da kibernapadi mogu dovesti do operativnih i pravnih rizika i narušavanja ugleda; očekuje od EIB-a da donese akcijski plan koji obuhvaća i obranu od kibernapada i oporavak od njih, s konkretnim rezultatima i jasnim pokazateljima, te da promiče snažnu kulturu kibersigurnosti među zaposlenicima;
53. prima na znanje da su EIB, Komisija i Europski revizorski sud 11. studenoga 2021.
obnovili Trostrani sporazum; žali zbog činjenice da revidirani sporazum ne nudi opsežno rješenje na koje je pozvao Parlament; pozdravlja, međutim, činjenicu da se novim sporazumom omogućuje bolji pristup i poboljšano pojednostavnjenje revidiranih dokumenata EIB-a; ponavlja da se očekuje da će Europski revizorski sud imati puni pristup svim informacijama povezanima s operacijama EIB-a koje su namijenjene isključivo provedbi politika EU-a;
54. prima na znanje da je 2021.
EIB-ov mehanizam za podnošenje pritužbi zaprimio 64 nova predmeta (u usporedbi sa 77 predmeta 2020.), obradio 107 predmeta (u usporedbi sa 137 predmeta 2020.) i zaključio 64 predmeta (u usporedbi s 94 predmeta 2020.); potiče EIB da prati preporuke mehanizma za podnošenje pritužbi i da uloži intenzivne napore kako bi se doprlo do dionika radi pružanja prilagođenih rješenja;
55. poziva EIB da se pobrine za to da njegov mehanizam za podnošenje pritužbi bude dostupan, učinkovit i neovisan kako bi se otkrila i otklonila eventualna kršenja ljudskih prava u projektima povezanima s EIB-om;
56. svjestan je da je Odjel za istrage Glavnog inspektorata (IG/IN) interna služba koja pokreće istrage o vrstama povreda kako su definirane u politici borbe protiv prijevara, kako bi se Grupi EIB-a pružile relevantne činjenice i preporuke koje će činiti osnovu za postupak donošenja odluka EIB-a;
57. napominje da su izazovi koje predstavlja pandemija bolesti COVID-19 drugu godinu zaredom utjecali na nadležni odjel glavnog inspektorata proveo u obavljanju svojih zadaća, što je dovelo do manjeg broja zaprimljenih optužbi (174 u 2021. i 183 u 2020.), manjeg broja provedenih istražnih misija (5 u 2021. i 10 u 2020.) i manje izdanih preporuka i mišljenja (45 u 2021. i 52 u 2020.
u odnosu na veći broj zaključenih predmeta, tj. 204 u 2021. i 195 u 2020.);
58. primjećuje da se broj predmeta u kojima su optužbe zadržane nakon istrage 2021. naglo smanjio (17 zadržanih predmeta od 67 istraga pokrenutih 2021. i 37 zadržanih predmeta u odnosu na 91 istragu pokrenutu 2020., što je smanjenje s 41 % na 25 %);
59. pozdravlja potpisivanje radnog dogovora između EIB-a i Agencije Europske unije za suradnju tijela za izvršavanje zakonodavstva (EUROPOL) 29. listopada 2021., kojim bi se trebao otvoriti put prema učinkovitijem sprečavanju i otkrivanju rizika povezanih s financiranjem Grupe EIB-a;
60. pozdravlja uspostavu novog sustava za praćenje i izvješćivanje o preporukama i mišljenjima; traži od EIB-ova Odjela za istrage prijevara Glavnog inspektorata (IG/IN) da detaljnije izvijesti Parlament o ishodu svojih istraga; poziva na to da se godišnjim izvješćem EIB-a IG/IN obuhvate financijski učinci predmeta koje istražuje, nadilazeći puki opis studija slučaja, kako bi se pružio valjani uvid u procjenu zaštite financijskih interesa, uključujući EIB-ovu procjenu financijskih i operativnih rizika te rizika za ugled pri odlučivanju je li istraga u tu svrhu primjerena;
61. cijeni kontinuirani rad Odjela za proaktivne revizije integriteta i potiče pojačanu suradnju između tijela EIB-a za isključenje i izbacivanje, Komisijina sustava ranog otkrivanja i isključenja i drugih relevantnih aktera (kao što su baza podataka sustava za upravljanje nepravilnostima Europskog ureda za borbu protiv prijevara (OLAF) i alata za procjenu rizika ARACHNE) kako bi se unaprijedile aktivnosti sprečavanja i otkrivanja prijevara koje su ključne za zaštitu financijskih interesa Unije;
62.
podsjeća EIB da je zbog njegove dvojne prirode (tijelo EU-a i financijska institucija) još važnija usklađenost s pravom EU-a te da bi odgovarajuće upravljanje, postupke i mehanizme trebalo dosljedno osmišljavati, provoditi i pridržavati ih se u skladu sa standardima i kriterijima Unije te dobro integrirati s onima koje slijede druge službe Unije s kojima EIB često surađuje;